西枝邨尋置草堂地夜宿贊公土室二首 二
作者：杜甫
朝代：唐

paragraphs: 天寒鳥已歸，月出人更靜。
土室延白光，松門耿疎影。
躋攀倦日短，語樂寄夜永。
明燃林中薪，暗汲石底井。
大師京國舊，德業天機秉。
從來支許遊，興趣江湖迥。
數奇謫關塞，道廣存箕潁。
何知戎馬間，復接塵事屏。
幽尋豈一路，遠色有諸嶺。
晨光稍曚曨，更越西南頂。